  Туспуктэм: Оксана Мымрина Наталия Сильвестрова 12+ 19-тӥ куарусёнэ, Пыӵал лэсьтӥсьлэн нуналаз, Удмуртиын нырысьсэ «Оружейной диктант» радъяськоз. Удмуртиын улӥсьёс ожтӥрлык поттон удысъя тодон-валанъёссэс эскерыны быгатозы. Со сярысь элькун тӧролэн но кивалтэтлэн пресс-службазы ивортӥз. Тестын 47 юан луоз – лыдпус тодмо АК-47 автомат моделен герӟамын. Юанъёсты историкъёс, шаертодосчиос, Удмуртиысь ожутиськонъя заводъёсысь, М. Т. Калашников нимо музейысь огмуртъёс дасязы. Озьы ик валтӥсь пыӵал лэсьтӥсьёс юрттӥзы, соос пӧлын Удмуртилэн дано кунмуртэз, пистолетъёс кылдытӥсь Владимир Ярыгин. Юанъёс кунамы пыӵал тӥрлык лэсьтон удыслы но солэн историезлы сӥземын луозы. Нимысьтыз люкетсэ Ижкарлы висъялозы   Диктант 13 часын кутскоз. Со радъям интыосын гожтыны луоз - школаосын, лыдӟиськонниосын, лулчеберет юртъёсын. Куазь умой луиз ке, Шор площадьын но инты дасялозы. Со сяна, арня ӵоже юанъёс Удмуртиысь егитъёслэн центрзылэн сайтаз луозы. « Юанъёс пӧртэмесь, туж тунсыкоесь но аспӧртэмлыкоесь. Вераны кулэ, соос валэктонэз интернетысь учкыса гожтыны медаз луы шуыса тупатэмын. Диктантэз йылпумъяса, пыриськисьёс ужзэс асьсэос эскерыны быгатозы, кызьы азьло школаосын каро вал. Валтӥсь площадкаосын котькуд шонер валэктонэз диктор пыр-поч валэктоз – тунсыко учыръёсты мадёз, материалъёс возьматоз. Школаын дышетскисьёсын вань темаосты дышетӥсьёс эскерозы » Ольга Лихачёва, Нылпиослэн но егитъёслэн «Движение первых» огъяросси мерлыко огазеяськонзылэн Удмуртиысь ёзэтэзлэн кенешезлэн кивалтӥсезлэн воштӥсез Акциез ортчытыны ӵапак «Движение первых» огазеяськон кичӧлтӥз. Ужрадэ военно-патриотической клубъёс, улосвылысь ожгар ужбергатонниосын ужасьёс, кадет классъёс, ветеран огазеяськонъёслэн езчиоссы пыриськозы. Со сяна, Ольга Лихачёвалэн верамезъя, диктантэз Приволжск федерал округысь улосвылъёсын, Севастопольын, Алтайын, Беларусьын гожтозы.  Тодэ вайытом, Пыӵал лэсьтӥсьлэн нуналаз Ижкарын Промышленной форум, РЯБИНАfest но мукет ужраъёс ортчозы. Тегъёс: Пыӵаллэсьтӥсьлэннуналэз ожтӥрлык Ижкар Удмуртия Мерлык  